
Siviløkonomutdanningen

EKSAMEN I 15023 SKATTERETT 1 – Høgskolen i BodøPRIVATE 

Dato:
14. mai 2001 

Tid:
09.00-13.00

Hjelpemidler:
Norges lover, særtrykk av lover uten kommentarer, Jacob Jarøys eller Ole Gjems-Onstads skattelovsamling, Revisors Håndbok, kalkulator

Fagansvarlig:
Bjørn Espnes

Oppgavesettet består av 3 oppgaver.

Merknad:
Kandidaten skal henvise til aktuelle lovbestemmelser/forskrifter i forbindelse med de spørsmål som behandles. Presiser nødvendige forutsetninger.

OPPGAVE 1 (15 %)

Per Hansen eier og driver Hansen Elektro AS. Hansen bor i en tomannsbolig (bolig med sokkelleilighet) i Bodø. Han bor selv i hovedleiligheten på 110 m² og leier ut sokkelleiligheten på 60 m² for kr 4.500 pr måned til en familie på tre personer. Ligningsverdi for hele eiendommen var pr 1.1.2001 kr 300 000.

Spørsmål 1:
Hvordan skal eiendommen skattemessig behandles ved ligningen for 2000 ?

Hansens leilighet inneholder tre soverom. Hansen er enslig og vurderer å leie ut et av soverommene til en student. Dette vil gi kr 2.000 pr måned i inntekt.

Spørsmål 2:
Vil dette endre den skattemessige behandlingen av boligen 

Per vurderer å ta i bruk sokkelleiligheten til kontor i sitt firma. For dette skal Hansen Elektro AS betale kr 6.000 pr måned.

Spørsmål 3:
Hvordan blir den skattemessige behandlingen av eiendommen nå

La oss nå forutsette at eiendommen var en enebolig – kun en boenhet på 170 m² - og Per leide ut 60 m² av denne til Hansen Elektro AS for kr 6.000 pr måned.

Spørsmål 4:
Hvordan blir nå den skattemessige behandlingen ?

Spørsmål 5:
Ville det ha betydning for svaret på spørsmål 4 om Per drev virksomheten sin i et enkeltmannsforetak ? 

OPPGAVE 2 (35 %)

Ole Olsen arbeider i Finans AS i Trondheim. Han har ordinær lønn fra selskapet på kr 500 000. I tillegg har han bilordning, lån fra arbeidsgiver, fri bolig, fri telefon og fri lunsj på jobben.

Bilen Ole disponerer er eid av arbeidsgiveren og er en Audi A6 med listepris som ny på kr 400.000. Avtalen med arbeidsgiver er at Ole skal dekke alle løpende driftskostnader ved bilholdet. Arbeidsgiver dekker avskrivninger og eventuelle finanskostnader. Ole dekker drivstoff, årsavgift, forsikring, service, mv. For bruk av bilen til yrkeskjøring får Ole kr 3,20 pr kilometer. Yrkesbruk må dokumenteres med reiseregninger. Til sammen utgjorde dette 4.000 kilometer i 2000. Kjøring mellom hjem og arbeid utgjorde 3.000 kilometer i 2000.

Ole har lånt kr 2.000.000 av sin arbeidsgiver. Lånet er rentefritt og avdragsfritt.

Boligen Ole disponerer er på 200 m². Den består av kjøkken, to stuer, 4 soverom, 2 bad, gang og boder. Boligen flyttet Ole inn i den 15.12.2000. De skattemessige forhold i denne sammenheng er så langt ikke vurdert av Ole eller hans arbeidsgiver.

Ole disponerer mobiltelefon som han både benytter i sammenheng med jobb og privat. Totale telefonregninger knyttet til denne telefonen var i 2000 på kr 20.000. Av dette utgjør faste avgifter kr 2.000 og det resterende tellerskritt. Av tellerskrittene anslår Ole at 40 % gjelder private samtaler.

Finans AS har ansatt en person som ordner lunsj til de ansatte. Selskapet dekker alle kostnader i denne forbindelse – herunder råvarekostnader, lønn til den som tilbereder maten, mv. Forutsett at Ole har benyttet ordningen hele året.

Spørsmål:
Vurder de enkelte momentene og fastsett personinntekt og alminnelig inntekt for Ole for 2000. Gjør nødvendige forutsetninger. 

OPPGAVE 3 (50 %)

AS Rekefabrikk driver produksjon av reker for utenlandske dagligvarekjeder. Selskapet er beliggende i Lofoten og hadde i 2000 et regnskapsmessig resultat på kr 1.000.000. Omsetningen i 2000 var på kr 10.000.000 eks mva. Tilsvarende for 1999 var omsetningen kr 9.000.000. Konstaterte tap på fordringer utgjør kr 300.000 for 2000 og kr 100.000 for 1999. Regnskapsmessig avsetning for tap på fordringer er uendret fra 1999 og er på kr 50.000. Det var ingen midlertidige forskjeller knyttet til kundefordringer pr 31.12.1999. Pålydende på kundefordringer var pr 31.12.2000 kr 1.000.000.

Bokført verdi på varelageret utgjør pr 31.12.2000 kr 3.000.000. Dette fordeler seg med kr 1.000.000 på råvarer og kr 2.000.000 på ferdigvarer. Råvarene er vurdert til innkjøpspris redusert med 20 % for forventet ukurans. Ferdigvarene er verdsatt til full tilvirkningskost. I denne inngår 25 % påslag for indirekte kostnader som avskrivninger av driftsmidler, lønn til administrasjon, mv. Det var ingen midlertidige forskjeller knyttet til varelager pr 31.12.1999.

Pr 1.1.2000 hadde selskapet driftsmidler i 4 saldogrupper. Disse hadde følgende skattemessige saldoverdier pr 31.12.1999:


Saldoverdier


Goodwill (gruppe b)
500.000


Driftsløsøre (gruppe d)
1.000.000

Skip (gruppe e)
2.000.000


Bygg og anlegg (gruppe g)
3.000.000


Aktivert goodwill er knyttet til oppkjøp av et salgsselskap for 3 år siden. Denne virksomheten ble solgt til nye eiere i 2000 for 1.200.000. Av dette utgjorde kr 200.000 driftsløsøre (gruppe d) og det øvrige goodwill. Bokført verdi for solgt goodwill var kr 400.000 og for de solgte driftsmidlene kr 150.000. 

En av selskapets produksjonsmaskiner ble ødelagt da den tok fyr. Dette skjedde i september 2000. Ny maskin ble bestilt i desember og blir levert i mai 2001. Forsikringsoppgjør for den ødelagte 

maskinen på kr 700.000 ble utbetalt i november 2000. Regnskapsmessig er dette beløpet avsatt til motregning ved levering av ny maskin. Bokført verdi på den ødelagte maskinen var kr 0. 

For øvrig har selskapet anskaffet driftsmidler i saldogruppe d for kr 100.000 og solgt utstyr for kr 50.000 (salgssum). Salgssummen tilsvarer bokført verdi. På skipet er det foretatt utskifting av den 15 år gamle hovedmotoren som havarerte. Dette kostet kr 400.000. Motoren har samme effekt som den som ble skiftet men har 40% lavere drivstofforbruk. Båten har også blitt forlenget med 3 meter. Kostnadene til dette kom seg på 700.000. Denne forlengelsen medførte at lastekapasiteten økte med 20%. I denne forbindelse fikk selskapet et investeringstilskudd fra kommunen på kr 100.000.  Parkeringsplasser og øvrige områder rundt produksjonsanlegget ble asfaltert for første gang i 2000. Dette beløp seg til kr. 400.000. Utgifter til utskifting av motor på skip, forlengelse av skip og asfaltering er regnskapsmessig kostnadsført i 2000 . Tilskuddet er inntektsført i sin helhet i 2000.

Bokførte avskrivninger utgjør i 2000 kr 500.000.

Selskapet ga i 1998 et lån til en reketråler på kr 500.000. Lånet ble gitt mot en forpliktende avtale om råstoffleveranser. Selskapet som eide tråleren gikk konkurs i 2000 og lånet er tapsført.

Spørsmål:
Vurder de enkelte momentene og fastsett alminnelig inntekt for selskapet for 2000. Gjør nødvendige forutsetninger. 

